周文璞
道中望茅山有感
危亭对名岳，毕景扶钩栏。
白鹭伺察过，低昂若弓弯。
去岁负笈游，最住元符间。
栎林带修竹，清派流珊珊。
离留叫昼静，洞天生春寒。
伟哉老宗师，作屋云雨端。
竟为杀虫蚁，不活升龙鸾。
遗体但解蜕，故宫亦烧残。
今创已半旧，万柱扶玄坛。
遂以两不借，一筇履巑岏。
入宅问玉斧，采芝投金环。
墨沼篆结字，丹台气成盘。
将谓便隐遁，遽尔罹间关。
夷甫麈尾堕，荀令香炉闲。
再获望奇秀，恍然神观还。
如见大仙伯，被发绿映山。
两君控鹄从，俱着汉小冠。
俗累当复驰，煮药鼎欲翻。